প্রথমার্ধ শেষ হয় সমতায়, সুযোগ থাকে দুই পক্ষেরই। সেটা নিতে পেরেছে তরুণ ভারত। শুরু হতেই দুর্দান্ত এক গোলে তারা বুঝিয়ে দিয়েছে নিজেদের ‘ক্লাস’। বাঁ-দিক থেকে আশিকের এক মাপা সেন্টারে মানভির সিংয়ের ফ্লিক পৌঁছে যায় পাকিস্তানের জালে। অনূর্ধ্ব-২৩ বছর বয়সীর পায়ে দেখার মতো এক গোল। এ রকম কিছু ঝলকের কারণেই তারা তারুণ্যের শক্তিতে বলীয়ান। লড়াই করছে এবং হারাচ্ছে সাফের বাকি সিনিয়র দলগুলোকে। গোলের পর খেলার পুরো নিয়ন্ত্রণ নিয়ে তারা খেলেছে। মাঝে মাঝে পাকিস্তানকে আক্রমণে স্বাগত জানিয়ে কাউন্টারে ব্যবধান বাড়ানোর চেষ্টা করেছে। এই কৌশল সফল হয় ৬৯ মিনিটে, লালিয়ানজুয়ালা দুজনের ভেতর দিয়ে বলটা দারুণ বের করে দেন। বিনিতের পা ঘুরে মানভিরের পায়ে দ্বিতীয় গোলের আলোড়ন। সুবাদে ৩ গোল করে মানভির এখন গোলদাতার তালিকায় এগিয়ে। দুই গোলে আগুয়ান ভারতের ফাইনাল নিশ্চিত হয়ে যায় অনেকখানি। ৮৪ মিনিটে ব্যবধান আরো বড় করেন বদলি হয়ে নামা সুমিত পাসি। আশিকের মাপা ক্রসে হেড করেন ২৩ পেরোনো একমাত্র ভারতীয় খেলোয়াড়টি। এরপর মাঠে খানিকের উত্তেজনা, একটা ফাউলকে ঘিরে দুই পক্ষ মুখোমুখি। শেষে দুজনের লাল কার্ডে উত্তেজনা প্রশমন। সেই ছন্দপতনের সুযোগে ৮৮ মিনিটে পাকিস্তানের হাসান বশির ফিরিয়ে দেন এক গোল।